Små elbiler imponerer i ny stortest – men der er også begrænsninger

Småt er godt – i hvert fald når det gælder elbilens energieffektivitet. Det er én af de klare konklusioner i årets EcoBest Challenge 2025, hvor 15 nye elbiler blev testet under virkelige forhold på bane og vejstrækninger nær Milano, Italien.

Det giver sig selv, at en stor og tung bil kræver mere energi end en lille, smidig bil. Men testen, som er certificeret af Bureau Veritas og udført af den uafhængige organisation Autobest, afslørede et overraskende styrkeforhold: De små elbiler præsterer bedre, end de officielle data lover – i modsætning til flere af deres dyrere konkurrenter.

Testens største overraskelse kom fra Leapmotor T03, en kompakt kinesisk elbil, som næppe vækker genkendelse i mange europæiske ører endnu. Men det bør den måske. T03 blev testet til at køre 290 kilometer på én opladning, selvom den officielle WLTP-rækkevidde kun lyder på 265 kilometer. Det svarer til 109,4 procent af den opgivne rækkevidde– et tal, der aldrig før er set i EcoBest-testens historie.

Det er ikke kun et kuriøst rekordbrud, men et vigtigt signal: Elbilernes virkelige rækkevidde begynder at nærme sig de officielle specifikationer. Og i enkelte tilfælde – som her – bliver de ligefrem overgået.

Dacia sætter rekord i energieffektivitet

Det er dog franske Dacia Spring, der markerer sig som den mest energieffektive bil i feltet. Den lille elbil klarede 8,17 kilometer per kWh, hvilket gør den til den mest energieffektive bil i hele testens historie. Og lige efter kom – igen – Leapmotor T03 med 8,06 km/kWh.

Til sammenligning kørte flere af testens større elbiler kun omkring 6 km/kWh – og enkelte endnu mindre. Det viser, at små biler udnytter hver kWh langt mere effektivt, så længe vægten holdes nede, og aerodynamikken ikke forstyrres af SUV-proportioner.

Det lille “men”: Ladetid og komfort

Men det er ikke kun roser. Testen afslører også de svagheder, som typisk følger med de små elbiler.

For det første er hurtigopladning sjældent deres stærke side. De mindre modeller er typisk begrænset til lavere DC-effekt, og flere bruger stadig blot 11 kW AC-opladning – hvilket betyder længere ventetid ved laderen. Dacia Spring, eksempelvis, har et ladetab på hele 21,3 procent og brugte markant længere tid på at lade 100 kilometer på batteriet end testens større biler.

For det andet er komforten og anvendeligheden i hverdagen naturligt begrænset: Mindre kabine, færre assistentsystemer og lavere ydeevne på motorvej gør, at de små biler fortsat primært egner sig til bykørsel og kortere pendlerstræk.

Men testen viser tords alt, at små elbiler ikke længere bare er budgetløsninger, men reelle alternativer til større og dyrere modeller – især hvis man primært kører i byen eller på kortere distancer. Deres lave forbrug og høje effektivitet kan spare både penge og CO2 – og de nyeste modeller viser, at det ikke længere kræver kompromis med rækkevidde.

Men det kræver også, at man som forbruger tænker over sit kørselsmønster og ladebehov. Hvis du ofte kører lange ture og er afhængig af hurtigladning, kan de små modeller stadig have sine begrænsninger.

Læs alle testresultaterne hos EcoBest Challenge 2025.

Små elbiler imponerer i ny stortest – men der er også begrænsninger